
1. Extinderea Alianţei Nord-Atlantice

 

Aderarea la NATO va asigura mai multă securitate noilor state membre şi va consolida Alianţa în lupta împotriva terorismului, au afirmat, la 30 martie a.c., la Washington, premierii celor şapte ţări est-europene care au devenit oficial membre NATO (România, Bulgaria, Slovacia, Slovenia, Letonia, Estonia şi Lituania), după depunerea instrumentelor de ratificare a protocoalelor de aderare la Departamentul american al Trezoreriei. Şefii guvernelor au apreciat, într-o conferinţă de presă organizată cu prilejul extinderii Alianţei, că vor continua să sprijine operaţiunile militare ale NATO şi valorile democraţiei, pentru a îndeplini criteriile şi obligaţiile din cadrul Alianţei. 

Premierii Slovaciei, Letoniei, Bulgariei, Sloveniei şi Estoniei au insistat asupra necesităţii ca noile state membre să participe activ la acţiunile NATO împotriva terorismului, această opinie fiind împărtăşită şi de Albania, Macedonia şi Croaţia, ţări aflate încă în proces de aderare. "Este imposibil să negociezi şi să încerci să ajungi la un compromis cu teroriştii. Singura soluţie este să învingi", a spus premierul slovac, Mikulas Dzurinda. Premierul lituanian, Algirdas Brazauskas, a precizat că ţara sa va sprijini procesele de reformă din Ucraina, Georgia şi Belarus şi va contribui la asigurarea unor bune relaţii între statele NATO şi ţările învecinate Alianţei, inclusiv Rusia. 

Secretarul american de stat, Colin Powell, a urat bun-venit celor şapte noi state membre ale Alianţei Nord-Atlantice care au depus instrumentele de ratificare a protocoalelor de aderare la NATO. "Vă spun vouă şi popoarelor voastre: Bine aţi venit în cadrul celei mai mari şi mai de succes Alianţe din istorie", a declarat Colin Powell. 

"Aderarea acestor şapte state va determina progresul cauzei libertăţii şi va consolida Alianţa Nord-Atlantică, principalul pilon al relaţiilor transatlantice, în momentul în care NATO se confruntă cu noile provocări ale secolului XXI", se arată într-un comunicat al Casei Albe. Autorităţile de la Washington vor ca NATO, deja implicată cu trupe în Afganistan şi care asigură sprijin logistic forţelor din Irak, să participe mai mult la războiul împotriva terorismului, care este principalul pericol al perioadei actuale, în opinia Statelor Unite. 

Autorităţile ruse şi-au exprimat nemulţumirea faţă de această extindere, care permite Alianţei Nord-Atlantice, dominată de Statele Unite, să includă pentru prima dată foste state sovietice şi să ajungă până la frontiera cu Rusia. "Extinderea NATO afectează interesele politice, militare şi, într-o anumită măsură, interesele economice ale Rusiei", a declarat purtătorul de cuvânt al Ministerului rus al Afacerilor Externe, Aleksandr Iakovenko. 

Secretarul general NATO, Jaap de Hoop Scheffer, a apreciat că extinderea NATO nu ar trebui să creeze probleme în relaţia cu Federaţia Rusă. "Este în interesul NATO şi al Rusiei existenţa unui parteneriat solid", a afirmat el.

Potrivit analiştilor, extinderea NATO are loc într-o perioadă de tranziţie în istoria Alianţei, care a fost creată pentru a răspunde ameninţării sovietice şi care este implicată, în prezent, în operaţiuni care s-au îndepărtat semnificativ de misiunea sa iniţială, în Balcani sau Afganistan. De asemenea, extinderea NATO are loc în condiţiile în care statele membre încearcă să ajungă la o nouă unitate, după divizările determinate de invadarea Irakului de către Statele Unite şi Marea Britanie. 

Din punct de vedere militar, aportul celor şapte noi state membre ale Alianţei este relativ modest şi constituit în principal din forţe terestre, cu circa 190.000 de militari, dintre care trei sferturi români şi bulgari. Statele baltice sau Slovenia nu au avioane de luptă, iar protecţia spaţiului lor aerian ar trebui asigurată începând din prima zi, de avioane ale altor ţări membre ale NATO, aceasta fiind una dintre cauzele nemulţumirii Rusiei. Belgia a anunţat că va trimite patru avioane de luptă F-16 în Lituania, pentru a asigura protecţia spaţiului aerian al ţărilor baltice, iar Italia va supraveghea spaţiul aerian sloven. 

Reprezentanţii celor şapte state din Europa Centrală şi de Est au participat, la 2 aprilie a.c., la o ceremonie care s-a desfăşurat la sediul NATO de la Bruxelles.

 

2. Reuniunea miniştrilor de externe ai NATO şi reuniunea NATO-Rusia 

 

La 2 aprilie a.c., la Bruxelles, a avut loc prima reuniune oficială cu participarea miniştrilor de externe ai celor 26 de membri ai Alianţei Nord-Atlantice. În aceeaşi zi s-a desfăşurat şi o reuniune NATO-Rusia, în prezenţa lui Serghei Lavrov, noul ministru rus de externe. 

În cadrul reuniunii a fost abordată problema extinderii misiunii Forţei Internaţionale de Asistenţă pentru Securitate (ISAF) din Afganistan. Astfel, este posibil ca, până în iunie 2004, ISAF să preia comandamentul a cinci echipe de reconstrucţie provincială din nordul şi vestul Afganistanului. 

Oficialii NATO au mai discutat despre creşterea contribuţiei Alianţei în lupta contra terorismului, despre situaţia din Kosovo în urma recentelor violenţe, despre operaţiunile NATO în Afganistan, relaţiile cu ţările din zona Mediteraneeană, relaţiile NATO-UE, în special posibilitatea încheierii misiunii SFOR în Bosnia la sfârşitul acestui an şi preluarea mandatului de către UE, dar şi despre situaţia din Irak.

Cei 26 de miniştri de externe ai ţărilor membre NATO au adoptat, la 2 aprilie a.c., o declaraţie împotriva terorismului care condamnă atentatele comise recent la Madrid, în Irak şi în Uzbekistan şi care cuprinde o serie de măsuri vizând lupta antiteroristă. 

Declaraţia împotriva terorismului se referă la atrocităţile care au avut loc luna trecută în Madrid, care au demonstrat încă o dată ameninţarea terorismului asupra populaţiei nevinovate din întreaga lume şi condamnă atacurile teroriste comise recent în Irak şi Uzbekistan. Toate acţiunile ce vor fi întreprinse pentru apărarea contra terorismului vor avea o bază legală solidă şi vor respecta prevederile Cartei ONU şi alte norme şi standarde internaţionale, se arată în declaraţie. 

Potrivit miniştrilor de externe ai ţărilor membre NATO, se mai pot face multe lucruri în lupta împotriva terorismului şi de aceea s-a căzut de acord asupra unor măsuri în conformitate cu cele adoptate de şefii de stat şi de Guvern la summit-ul Alianţei Nord-Atlantice de la Praga din 2002. 

Printre măsurile menţionate în declaraţie se numără: o mai bună colaborare în domeniul comunicaţiilor şi serviciilor secrete, inclusiv prin operaţionalizarea până în iunie a unităţii "Intelligence" contra terorismului, întărirea răspunsului din partea statelor membre pentru sprijinul NATO în scopul protejării împotriva acţiunilor teroriste, oferirea către NATO a asistenţei de securitate în cazul unor evenimente majore, cum ar fi Campionatul European de Fotbal "Euro 2004" din Portugalia şi Olimpiada de vară din Grecia, creşterea contribuţiei la Operaţiunea "Active Endeavor", care s-a extins recent şi în zona mediteraneeană. De asemenea, declaraţia mai prevede sprijinirea aliaţilor pentru a lupta contra ameninţării teroriste prin utilizarea avioanelor civile şi dezvoltarea capacităţilor de apărare contra atacurilor teroriste. 

În declaraţie se subliniază importanţa cooperării din cadrul Consiliului NATO-Rusia, precum şi cu organizaţii precum ONU, UE, OSCE şi alţi parteneri. 

*

"Aderarea la NATO a celor şapte ţări foste comuniste reprezintă o greşeală", a declarat, la Bruxelles, ministrul rus de Externe, Serghei Lavrov, cu prilejul reuniunii NATO-Rusia. "Nu am fost de acord cu extinderea şi continuăm să avem o opinie negativă. Este o greşeală", a subliniat S. Lavrov, după prima reuniune a celor 26 de ţări membre NATO - printre care şi cele trei ţări baltice - şi Rusia. El a sugerat că Rusia, pusă în faţa faptului împlinit, nu poate face altceva decât să accepte extinderea şi să spere că "relaţiile bune cu NATO vor fi menţinute". "Prezenţa militarilor americani în ţările învecinate a provocat o adevărată paranoia la noi în ţară", a afirmat el. 

Discuţiile au fost constructive, a afirmat Secretarul general al Alianţei, Jaap de Hoop Scheffer, subliniind că au fost dezbătute mai multe subiecte, printre care situaţia din Kosovo şi Tratatul Armelor Convenţionale în Europa (FACE). "Nu aş spune că ministrul rus şi-a exprimat îngrijorarea. Faptul că a fost prezent mă face să cred că Rusia doreşte să continue relaţia constructivă cu NATO", a adăugat el. S. Lavrov a declarat că a primit asigurări, dar nu şi garanţii, că patru din cele şapte ţări admise în NATO - Slovenia, Estonia, Lituania şi Letonia - vor semna Tratatul. 

Rusia consideră că această "zonă gri" va permite Alianţei să păstreze în teritoriile ţărilor respective echipamente militare care depăşesc prevederile Tratatului. 

*

Pe de altă parte, Administraţia americană a afirmat, la 31 martie a.c., că ţările membre NATO nu vor ratifica Tratatul adoptat privind Forţele Convenţionale în Europa până când Rusia nu-şi va onora angajamentele privind retragerea trupelor din Republica Moldova şi Georgia. Aceste declaraţii au fost făcute de Robert Bradtke, adjunctul secretarului de stat american pentru Afaceri Europene, care a precizat că Statele Unite se aşteaptă ca autorităţile ruse să ia măsuri în acest sens. "Ruşii sunt îngrijoraţi că acest fapt ar putea crea o anumită incertitudine în ceea ce priveşte securitatea europeană", a afirmat oficialul american, care a subliniat că toate cele patru state în discuţie - Letonia, Lituania, Estonia şi Slovenia - sunt gata să se alăture FACE imediat după ce va fi ratificat şi deschis unor noi membri. Pe de altă parte, R. Bradtke a declarat că acest lucru nu se va întâmpla "până când Rusia nu-şi va onora angajamentele în ceea ce priveşte Republica Moldova şi Georgia". 

Potrivit adjunctul ministrului rus de externe, Vladimir Cijov, Rusia a îndeplinit practic toate angajamentele pe care şi le-a asumat prin semnarea variantei adaptate a acestui tratat. Oficialul rus a menţionat că ţara sa a închis deja două baze militare de pe teritoriul Georgiei şi poartă tratative în legătură cu soarta altor două baze. De asemenea, procesul de evacuare a armamentului rusesc din Transnistria este în curs de desfăşurare. În aceeaşi zi, Duma de Stat (Camera inferioară a Parlamentului rus) a adoptat o declaraţie privind admiterea celor şapte noi state-membre în NATO, condamnând acţiunile Alianţei, care, în opinia deputaţilor ruşi, continuă să tergiverseze artificial ratificarea FACE, sub pretextul nerespectării de către Rusia a angajamentelor privind retragerea trupelor din Georgia şi Republica Moldova.

 

 

 

 

3. Uniunea Europeană - adoptarea statutului refugiaţilor 

 

La 31 martie a.c., miniştrii europeni de interne au adoptat, după doi ani şi jumătate de discuţii, o reglementare prin care stabilesc statutul refugiaţilor, făcând un pas important spre adoptarea unui sistem comun de acordare a dreptului de azil. Comisarul european pentru Probleme Interne, Antonio Vitorino, este preocupat de turnura pe care au luat-o discuţiile, dar nu a retras proiectul aşa cum au cerut organizaţiile neguvernamentale. Miniştrii au însă puncte de vedere diferite în legătură cu procedurile de acordare a statutului de refugiat, o reglementare în acest sens urmând şi ea a fi adoptată până la 1 mai 2004 pentru a evita ca solicitanţii de azil să meargă în ţările care acordă mai uşor acest drept. 

Reglementarea adoptată de miniştrii de interne stabileşte două categorii de persoane: cele care pot beneficia de statutul de refugiat în virtutea Convenţiei de la Geneva şi cele care pot primi protecţie subsidiară. 

În primul caz, printre autorii actelor de persecuţie figurează şi miliţiile armate, dar acest aspect nu este recunoscut în anumite state. Acest tip de protecţie poate fi refuzată de UE, în cazul în care poate fi asigurată într-o parte a statului din care provine refugiatul ori de organizaţiile internaţionale. 

Înaltul Comisariat al Naţiunilor Unite pentru Refugiaţi (UNHCR) a criticat interpretarea, argumentând că o organizaţie internaţională nu are aceeaşi autoritate ca un stat pentru a aplica legea, dând ca exemplu situaţia din fosta Iugoslavie. 

Protecţia subsidiară se referă la persoanele care riscă pedepse cu moartea, tortura sau pot dovedi că sunt ameninţate cu moartea într-o situaţie de război civil. Prezenţa acestor persoane pe teritoriul UE va fi permisă timp de trei ani, putând fi prelungită. 

Germania, care nu era de acord cu acest text, l-a acceptat cu condiţia limitării drepturilor acestor persoane. În Franţa, protecţia subsidiară a fost înlocuită cu azilul teritorial, acordat în anii 1990 algerienilor persecutaţi de grupările islamiste care nu aveau legătură cu instituţiile statului. 

Chiar dacă numărul solicitanţilor de azil a scăzut cu 22% pe parcursul anului 2003, Marea Britanie, Germania şi Austria doresc să limiteze la maxim accesul la acest drept, lucru care stârneşte îngrijorarea UNHCR. Înaltul Comisariat al Naţiunilor Unite pentru Refugiaţi este preocupat de procedurile de apelare a deciziilor de respingere a cererii de azil, care pemit expulzarea solicitanţilor, cu toate că în unele ţări europene între 30 şi 60% din deciziile negative sunt aprobate prin apel. 

 

4. Negocieri privind planul ONU de unificare a Ciprului

 

Potrivit analiştilor, Naţiunile Unite şi-au asumat un rol fără precedent în încercarea de unificare a ciprioţilor eleni şi turci, divizaţi de 30 de ani, dar această misiune nu poate fi îndeplinită în absenţa unui compromis între cele două părţi. Secretarul general al Naţiunilor Unite, Kofi Annan, care s-a implicat personal în negocierile organizate la Buergenstock (Elveţia), a decis, la 31 martie a.c., organizarea unui referendum, la data de 24 aprilie 2004, referitor la planul său de reunificare a insulei.

Prima versiune a planului datează din noiembrie 2002. ONU a prezentat pentru prima dată un plan de pace care să prevadă în detaliu crearea unui nou stat. În pofida a nouă zile de negocieri intense la care au luat parte reprezentanţi ai Turciei, Greciei, ciprioţilor turci şi eleni, Naţiunile Unite nu au reuşit să obţină susţinerea părţii elene în ceea ce priveşte acest proiect. Autorităţile greceşti şi ciprioţii eleni sunt de părere că planul ONU, care a fost revizuit de trei ori din noiembrie 2002, favorizează Turcia. 

În schimb, Turcia s-a declarat mulţumită de planul care prevede crearea unei confederaţii suple, cele două entităţi fiind egale în drepturi şi competenţe. Liderul cipriot turc, Rauf Denktash, care nu a participat la negocieri, a respins planul. "Având în vedere forma sa actuală, nu pot aproba nimic", a declarat el. 

În această situaţie, Naţiunile Unite au la dispoziţie doar trei săptămâni pentru a-i convinge pe ciprioţi să aprobe planul. Potrivit sondajelor recente, referendumul ar putea avea un rezultat negativ atât în sudul insulei, cât şi în regiunea nordică. Potrivit ultimului sondaj de opinie, doar 4% dintre greci susţin planul ONU. 

"Ştiu că va fi o luptă inegală", a apreciat Alvaro de Soto, emisarul Secretarului General al ONU pentru Cipru. "Mă bazez pe hotărârea liderilor şi pe viziunea lor pe termen lung", a adăugat el, exprimându-şi speranţa că liderii politici vor desfăşura o campanie în favoarea obţinerii unui rezultat pozitiv în urma referendumului. Planul ONU reprezintă ultima şansă ca statul cipriot unificat să adere la Uniunea Europeană, la 1 mai 2004, în caz contrar, numai partea elenă, recunoscută internaţional, urmând să fie admisă în cadrul organizaţiei. Republica Turcă a Ciprului de Nord nu este recunoscută decât de Turcia. "Dacă planul va fi respins în urma referendumului, Naţiunile Unite nu vor relua eforturile de reglementare a dosarului cipriot într-un viitor apropiat", a declarat Alvaro de Soto. "Trebuie făcută o alegere între această soluţie şi lipsa unei soluţii", a avertizat Kofi Annan, recunoscând însă că "nimeni nu pretinde că reunificarea va fi uşoară". 

Alvaro De Soto, care a informat Consiliul de Securtitate al ONU cu privire la rezultatul negocierilor, va cere acestei instanţe să extindă misiunea militarilor pentru pace prezenţi pe teritoriul insulei, în cazul în care planul de reunificare va fi aprobat de populaţie. În acest caz, "militarii vor superviza aplicarea numeroaselor aspecte ale planului", a explicat diplomatul.

Premierul turc, Recep Tayyip Erdogan, a cerut populaţiei din Cipru să voteze în favoarea planului de reunificare. "Am început cu bunăvoinţă procesul de soluţionare a problemei cipriote şi ne-am dori să avem succes", a spus R. Erdogan. 

De asemenea, secretarul de stat american, Colin Powell, a declarat că susţine planul lui Kofi Annan de rezolvare a problemei cipriote. "Susţin planul pe care ONU l-a prezentat la negocierile din Elveţia, dar decizia aparţine celor două comunităţi cipriote", a apreciat C. Powell.

 

5. Slovacia - alegerile prezidenţiale şi referendumul privind organizarea de alegeri legislative anticipate

 

Circa 4,2 milioane de slovaci au fost aşteptaţi la urne, la 3 aprilie a.c., pentru alegerea unui nou preşedinte şi pentru a se exprima prin referendum în legătură cu organizarea de alegeri legislative anticipate. 

Pentru ca referendumul să fie validat, era nevoie de participarea cel puţin 50% dintre alegătorii înscrişi pe liste. Majoritatea analiştilor au considat că participarea la vot va fi slabă, cu toate că recentele sondaje au pronosticat o rată a absenteismului situată între 35 şi 45%. 

Potrivit Comisiei Electorale, referendumul organizat pe tema convocării de alegeri legislative anticipate, a fost invalidat oficial, doar 35,86% din alegători prezentându-se la urne. Dintre cei care s-au prezentat la referendum, 86,78% au votat în favoarea organizării alegerilor legislative la data prevăzută de legea electorală, în anul 2006. Referendumul a fost organizat la cererea sindicatelor, care se opun reformelor economice şi sociale radicale, implementate de Guvern. Conducerea sindicatelor a obţinut mai mult de 350.000 de semnături pentru solicitarea organizării referendumului. Guvernul, format din patru partide creştin-democrate şi liberale, a cerut boicotarea referendumului, afirmând că această iniţiativă este nedreaptă şi incorectă. Viitoarele alegeri legislative vor avea loc în 2006. 

Cabinetul lui M. Dzurinda şi-a luat anagajamentul, de un an şi jumătate, să implementeze reforme profunde, de inspiraţie liberală, în domeniile pensiilor, sănătăţii şi impozitelor. 

*

Un număr de 11 candidaţi s-au înscris în cursa pentru alegerile prezidenţiale din Slovacia. Conform sondajelor preelectorale, confuntarea finală pentru funcţia de şef al statului va avea loc între actualul şef al diplomaţiei, Eduard Kukan, şi fostul premier Vladimir Meciar, la 17 aprilie, în al doilea tur de scrutin. Dintre cei 11 candidaţi, numai 4 au fost creditaţi cu şanse de a obţine peste 10% din voturile alegătorilor: 

- Eduard Kukan - beneficiază de sprijinul Uniunii Democratice şi Creştine din Slovacia (SDKU), formaţiune condusă de premierul Mikulas Dzurinda. Diplomat de carieră, E. Kukan a fost criticat de presa slovacă, fiind acuzat că a avut contacte cu poliţia secretă cehoslovacă (STB) în timpul regimului comunist. Eduard Kukan, ministru al Afacerilor Externe din 1998, era creditat cu 28% din intenţiile de vot ale populaţiei. 

- Vladimir Meciar - preşedintele Mişcării pentru o Slovacie Democrată (HZDS), formaţiune naţionalistă care a câştigat alegerile legislative din această ţară în 1998 şi 2002. Vladimir Meciar a îndeplinit funcţia de premier aproape fără întreruperi între anii 1992 şi 1998, în această perioadă Slovacia proclamându-şi independenţa, la 1 ianuarie 1993. Totuşi, în timpul mandatului lui V. Meciar, Slovacia a fost marginalizată de Statele Unite şi de Uniunea Europeană din cauza nerespectării principiilor democraţiei şi a privatizărilor economice controversate. V. Meciar era creditat cu 24% din intenţiile de vot. 

- Rudolf Schuster - preşedintele ţării. Mandatul de cinci ani al acestuia expiră în iunie, el nefiind creditat decât cu sprijinul a 11% din populaţie. 

- Ivan Gasparovici - fost preşedinte al Parlamentului slovac şi specialist în drept penal, el beneficiază de sprijinul mai multor partide mici şi de cel al formaţiunii de opoziţie Smer, care pledează în favoarea organizării de alegeri anticipate. Ivan Gasparovic a fost principalul consilier al lui Vladimir Meciar dar, în 2002, şi-a creat propriul partid, fiind creditat cu 18% din intenţiile de vot. 

Potrivit rezultatelor, în primul tur al alegerilor prezidenţiale, Vladimir Meciar a obţinut 32,74% din voturi, iar Ivan Gasparovic 22,28%. Eduard Kukan, care conducea în sondajele de opinie înainte de scrutin, a ocupat locul al treilea, cu 22,1% din voturi.

Cele patru partide din coaliţia guvernamentală de dreapta din Slovacia au anunţat că refuză să arbitreze al doilea tur al alegerilor prezidenţiale, în care urmează să se confrunte la urne Vladimir Meciar şi Ivan Gasparovic. Actualul premier Mikulas Dzurinda, lider al Uniunii Democratice şi Creştine Slovace (SDKU), a lăsat "la libera alegere a electoratului" prezentarea sau nu la urne în cadrul celui de-al doilea tur de scrutin prezidenţial. Şeful guvernului de la Bratislava a ţinut să precizeze că nu va participa la acest scrutin. 

Candidatul SDKU, actualul şef al diplomaţiei slovace Eduard Kukan, considerat favorit de către sondajele de opinie, a fost eliminat din cursa prezidenţială, plasându-se pe locul al treilea. Observatorii politici au explicat acest rezultat prin slaba participare la scrutin a electoratului, de doar 47,94% din cetăţenii cu drept de vot. Potrivit analiştilor, fostul premier Vladimir Meciar are toate şansele să devină preşedinte al Slovaciei. 

"Nu vom mai încerca să-i convingem pe alegătorii noştri să participe la al doilea tur de scrutin şi nu recomandăm susţinerea nici unuia dintre cei doi candidaţi", a declarat Bela Bugar, şeful Partidului Coaliţiei Maghiare (SMK), formaţiune ce face parte din actuala coaliţie aflată la putere în Slovacia. SMK apără interesele unei importante minorităţi maghiare din Slovacia, formată din 530.000 de persoane, ceea ce reprezintă 10% din populaţia ţării. 

Celelalte două partide din coaliţia guvernamentală reformatoare, Mişcarea Creştin-Democrată (KDH) şi partidul liberal, Alianţa Noului Cetăţean (ANO), au făcut apel la simpatizanţii lor să boicoteze al doilea tur al alegerilor prezidenţiale. 

*

Presa cehă califică drept un şoc succesul în primul tur al alegerilor prezidenţiale din Slovacia vecină al fostului premier Vladimir Meciar şi a mâinii drepte a acestuia, Ivan Gasparovic. 

"Şocul slovac - V. Meciar câştigă" titrează pe prima sa pagină cotidianul Dnes, care îl citează pe politologul slovac Grigorij Meseznikov, potrivit căruia acest rezultat "nu prevesteşte nimic bun". "Toţi cei care au ocupat primele patru locuri în primul tur al alegerilor prezidenţiale - V. Meciar, I. Gasparovic, actualul ministru de externe Eduard Kukan şi actualul preşedinte Rudolf Schuster - au fost în trecut membri ai partidului comunist", consemnează ziarul menţionat. 

"Vladimir Meciar într-un post important reprezintă un mare pericol pentru Slovacia", estimează un alt cotidian ceh de mare tiraj, "Lidove Noviny". 

La rândul său, cotidianul economic "Hospodarske Noviny" constată că "viitorul preşedinte al Slovaciei va fi, fie un fost lider autoritar, fie subalternul său (...) Slovacia a ales o cale foarte dificilă spre o Europă democratică şi stabilă". 

 

6. Opinii privind situaţia din Orientul Mijlociu

 

Potrivit experţilor, decizia anulării summit-ului Ligii Arabe care ar fi trebuit să aibă loc la 29 martie a.c. este regretabilă. Printre subiectele aflate pe agenda reuniunii se află discutarea documentului adoptat la Conferinţa de la Alexandria, care a avut loc la mijlocul lunii martie şi la care au participat reprezentanţi ai societăţii civile din statele arabe.

Potrivit lui Natan Sharansky, ministru fără portofoliu în cabinetul israelian, acest document evidenţia nevoia urgentă privind implementarea reformelor în plan politic, economic şi social în lumea arabă. "Fără îndoială, regimurile arabe nedemocratice au preferat să anuleze summit-ul mai degrabă decât să abordeze problema lipsei de libertate din ţările lor. Însă pentru cei ce doresc o democratizare a Orientului Mijlociu, documentul de la Alexandria mai constituie încă o ocazie importantă de a începe implementarea unei strategii de tip Helsinki pentru această regiune", consideră Natan Sharansky.

Potrivit oficialului israelian, acordurile de la Helsinki, semnate de Statele Unite, Canada, Uniunea Sovietică şi majoritatea ţărilor europene în anul 1975, confereau recunoaşterea internaţională a controlului Uniunii Sovietice asupra Europei de est, ofereau sovieticilor anumite beneficii economice şi cereau Uniunii Sovietice şi guvernelor sale marionetă să respecte drepturile omului. "Conducerea sovietică a crezut că putea păcăli Vestul cu o simplă promisiune în contextul unui acord fără caracter de obligativitate", consideră Natan Sharansky. Anumiţi dizidenţi au văzut momentul Helsinki drept o posibilitate de schimbare. Pentru prima oară, poziţia Uniunii Sovietice pe scena internaţională era legată de felul în care regimul îşi trata cetăţenii. Principala întrebare era cum putea fi transformată această legătură într-un instrument eficient prin care să se exercite presiuni asupra sovieticilor. Dizidenţii au considerat că dacă vor putea transforma angajamentele de la Helsinki într-un sistem de monitorizare a intenţiilor sovieticilor, acordurile ar putea deveni un factor al schimbării, consideră oficialul israelian. În consecinţă, a apărut ideea înfiinţării unei organizaţii de monitorizare a drepturilor omului numită "Grupul Helsinki".

Ceea ce părea la început o declaraţie lipsită de semnificaţie cu privire la drepturile omului s-a dovedit a fi una dintre cele mai importante decizii luate în perioada Războiului Rece. Într-un răstimp de 15 ani de la momentul Helsinki, zidul Berlinului se prăbuşise, Europa de Est era liberă, iar imperiul sovietic se destrămase. "Cu siguranţă, au fost mulţi factori care au dus la sfârşitul războiului rece, însă aceste evenimente care s-au petrecut unul după altul şi atât de repede au fost determinate în bună măsură de momentul Helsinki şi de presiunea internaţională enormă care a urmat", apreciază Natan Sharansky.

Pentru ca o iniţiativă de tip Helsinki să dea rezultate astăzi în Orientul Mijlociu, angajamentul lumii libere faţă de democraţia din regiune trebuie să treacă de stadiul promisiunilor. Recomandările conferinţei de la Alexandria, care prezintă în detaliu reformele ce ar trebui implementate în lumea arabă la nivel politic, economic şi social ar trebui transformate într-un instrument de monitorizare a intenţiilor guvernelor arabe. Pentru ca acest lucru să poată avea loc, guvernele, reprezentanţii mass-media şi activiştii pentru drepturile omului din Occident trebuie să fie dispuşi să acorde o atenţie specială dizidenţilor din lumea arabă. Această atenţie a comunităţii internaţionale ar da mai mult curaj arabilor care militează pentru democraţie.

În al doilea rând, lumea democratică trebuie să fie dispusă să-şi coreleze politicile internaţionale cu modul în care regimurile arabe îşi tratează cetăţenii. "Astăzi, regimurile din Orientul Mijlociu sunt şi mai dependente de Occident decât era Uniunea Sovietică în 1975. Dacă lumea democratică îşi va folosi influenţa, regimurile arabe nu vor mai putea încălca drepturile omului fără a suferi consecinţele acţiunilor lor. Statele Unite, spre exemplu, ar putea spune că dacă regimul saudit doreşte protecţie americană, va trebui să facă progrese în domeniul drepturilor omului. Statele europene ar putea cere Autorităţii Naţionale Palestiniene să demonstreze că sprijinul financiar pe care îl primeşte din partea lor este folosit pentru ameliorarea situaţiei palestinienilor şi nu pentru a finanţa terorismul", a conchis oficialul israelian. 

 

7. Situaţia din Irak 

 

Irakul riscă să se confrunte cu un război civil, dacă procesul politic va intra într-un impas, a avertizat ministrul irakian de Interne, Nuri Badrane. "Războiul civil nu este exclus (...) dacă procesul politic va intra într-un impas. În orice ţară, un eşec politic are drept consecinţă războiul civil", a declarat N. Badrane. 

Incidentele violente care au izbucnit, la 5 aprilie a.c., între forţele coaliţiei din Irak şi miliţiile liderului radical şiit, Moqtada Sadr, s-au soldat, la Bagdad şi în alte oraşe irakiene, cu numeroşi morţi şi răniţi. Într-un comunicat al armatei americane se precizează că, începând de la 5 aprilie, au fost ucişi în lupte sau atacuri un număr de 11 militari americani. De asemenea, surse irakiene au informat că 22 de irakieni au fost ucişi şi 75 răniţi în timpul confruntărilor. 

Coaliţia din Irak, care se află sub comanda Statelor Unite, a confirmat moartea unui militar salvadorian la Najaf, însă a dezminţit informaţiile furnizate anterior de Ministerul spaniol al Apărării, în legătură cu decesul unui militar spaniol. Conform unui comunicat emis de coaliţie, în confruntările de la Najaf a fost ucis un militar salvadorian, alţi 13, un soldat american şi 12 salvadorieni, fiind răniţi. Forţele spaniole şi salvadoriene au recunoscut că au deschis focul, însă, conform Ministerului spaniol al Apărării, au făcut acest lucru în legitimă apărare şi respectând regulile conflictelor. Incidentele din Najaf au izbucnit după ce o manifestaţie a susţinătorilor lui Mustafa Yaacubi - arestat de forţele coaliţiei la 3 aprilie a.c. - a degenerat. "Am înregistrat cel puţin 20 de morţi, inclusiv doi poliţişti, şi circa 200 de răniţi la cele şase spitale din localitate", a declarat doctorul Salah al-Mohanna, directorul general al serviciilor de sănătate din Najaf. 

Alte confruntări au avut loc la Amara, unde patru irakieni au decedat şi alţi opt au fost răniţi în timpul ciocnirilor dintre forţele britanice şi miliţiile lui Moqtada Sadr. De asemenea, la Nasiriyah, trei membri ai Gărzii Naţionale Republicane portugheze au fost răniţi uşor în timpul unei ambuscade, se arată într-un comunicat al comandamentului Gărzii Naţionale de la Lisabona. Contingentul Gărzii Naţionale portugheze, format din 128 de persoane, a fost trimis în Irak pentru a lua parte la eforturile în vederea stabilizării şi reconstrucţiei ţării. Această unitate are baza la Tallil (20 de kilometri de Nasiriyah) şi a fost ataşată contingentului carabinierilor italieni. De altfel, şi un carabinier italian a fost rănit uşor în timpul luptelor de la Nasiriyah, în momentul în care manifestanţii au deschis focul şi au lansat o rachetă în apropierea bazei de la Libeccio. 

Preşedintele american, George W. Bush, a declarat că 30 iunie rămâne data la care va avea loc transferul suveranităţii în Irak şi că Statele Unite nu vor accepta ca liderul şiit Moqtada Sadr să recurgă în continuare la forţă. "Intenţia noastră este să ne asigurăm că termenul rămâne acelaşi. Cu cât ne vom apropia mai mult de acest termen, cu atât ne vor ataca mai intens", a apreciat preşedintele american. "Sadr doreşte să recurgă la forţă, iar noi nu putem permite acest lucru", a declarat George W. Bush, referindu-se la mandatul de arestare emis pe numele liderului şiit radical. 

Liderul şiit radical Moqtada Sadr a afirmat că este mândru că administratorul american în Irak, Paul Bremer, l-a declarat în afara legii, a anunţat unul dintre principalii săi colaboratori, şeicul Qai al-Khaazali. "Dacă P. Bremer consideră că Moqtada Sadr este în afara legii americane, sunt mândru, însă, dacă este de părere că sunt în afara legii islamice, atunci înseamnă că el nu ştie nimic despre aceasta şi că o încalcă", a subliniat Moqtada Sadr. Şeicul Qai al-Khaazali a declarat că susţinătorii lui Moqtada Sadr "vor continua să reziste într-un mod paşnic şi nu vor încălca legea, pentru că nu am primit nici un ordin în acest sens. Vom organiza greve şi alte manifestaţii paşnice care îi vor teroriza pe americani".

